ዓይነታት ሕማማት ስነ-አእሙሮ ብዙሕ እዩ። ከም ቅዛነት (ዲፕረሽን) ምልውዋጥ ባህሪያት (ባይፖላርዲስኦርደር) ዝኣመሰሉን ካልእ ብዙሕ ዝርዝራትን ኣሎ። ዳርጋ ኩሉ ከኣ ብነውጽን ጸቕጥን አእሙሮ እዩ ዝመጽእ። ከምቲ ኣቐዲምና ዝገለጽናዮ ከኣ ኣብ ዓድን ጉዕዞ ስደትን ጥራሕ ዘይኮነ፡ ኣብቲ ዝዓለቡዎ ሃገር መንበሪ ፍቓድ ዘይረኽቡ፡ ህይወቶም ኣብ ሰንፈላል ዝወደቐ ስለዘለዉ እቲ ኩነታት ነውጺ ይፈጥረሎም እሞ ይጉድኡ - ይሓሙ ከኣ። ኣብ እስራኤል ዘለው ኣሻሓት ስደተኛታት፡ ሓንሳብ ናብ ሩዋንዳ ሓንሳብ ናብ ኡጋንዳ ክንሰደኩም ኢና እናተባህሉ ድቃስ ዝስእኑ፡ ኣብ ስዊዘርላንድን ጀርመንን ካልኦት ሃገራትን ዘለው ፍቓድ ዘይረኸቡ ሰባት ከመይ ዘይጭነቑ። ገሊኦም ነቲ ጭንቀቶም ክቆጻጸሩ ክብሉ፡ ከይተፈለጦም ኣብ መስተ ይጥሕሉ፡ ኣልኮላዊ ዝንባለ የምጽኡ። ገለ እውን ድራግ (ኣፋውስ) ይወስዱ። በዚ ምኽንያት ከኣ ንንብሶም ዝቐትሉ ኣለዉ። ገሊኦምውን ኣብ ናዕቢ፡ family violence ብምእታው ኣንስቶም ዝቐትሉ ኣለው። ካልኦት ከኣ፡ ከምቲ ኣብ ጀርመን፡ ስዊዘርላንድ፡ ሆላንድ፡ እስራኤል ከም ዝተፈጸመ ንሰምዖ፡ ኣብ ኣምባጋሮ ዓይነት ባእሲ ይኣትዉ። ካብኡ ሓሊፎም ኣብ ባህልና ዘይነበረ ብጨካን ኣገባብ ኣንስቶም ዝቐትሉ እውን ኣለዉ። ቢቢሲ - እዚ ከምዚ ዓይነት ናይ ስደት ጸገማት ኣብ ካልእ ሕብረተሰብ ኣሎ'ዶ ወይስ ብዝያዳ ኣብ ኤርትራውያን እዩ ዝረአ ዘሎ?
